Stampa t-test tal-qari ... It-Tmintax-il Ġimgħa taż-Żmien ta' Matul is-Sena Il-ġust jgħix bil-fedeltà tiegħu. Ħab 1, 12 -2,4 Qari mill-Ktieb tal-Profeta Ħabakkuk Jaqaw m'intix minn dejjem int, Mulej? M'intix Alla l-Qaddis tiegħi, li ma tmutx? Mulej, dan minnek sar, biex tagħmel ħaqq, u sħiħ daqs blata ridtu jkun, b'kastig! Int għajnejk safja wisq biex tara l-ħażen, inti ma tiflaħx tħares lejn id-deni; l-għala nies mill-agħar tħobb tagħti kashom, iżżomm is-skiet meta min hu ħażin jibla' lil min hu aktar minnu ġust? Int tagħmel il-bnedmin bħall-ħut tal-baħar, bħall-bhejjem ta' fuq l-art, bla sid għalihom. Huwa jtellagħhom kollha bis-sunnara, u, wara li jressaqhom bix-xbiek tiegħu, jiġborhom kollha bil-konz tiegħu: u b'hekk jithenna u jifraħ. Għalhekk lix-xbiek joffrilu sagrifiċċju, jaħraq l-inċens quddiem il-konz tiegħu; għax bihom sehmu joktor u iklu jkun aktar utiq. Se jibqa' jferragħ ix-xibka tiegħu u joqtol il-ġnus bla waqfien? Se noqgħod għassa f'posti, se nibqa' wieqaf fuq it-torri tiegħi, nistenna ħalli nara x'sejjer jgħidli, u kif se jwieġeb għall-ilmenti tiegħi. Imbagħad il-Mulej wieġeb u qalli: onqoxha fuq tavlozzi, hekk li jkun jista' jħaffef min jaqraha. Għax id-dehra sseħħ meta jkun waqtha, tistenna sa ma ttemm, u ma tqarraqx. Jekk hija ddum ma tasal, int stennieha, għax tiġi żgur, ma tiddawwarx ma tasal! Arah jinfena min mhux ruħu sewwa, iżda l-ġust jgħix bil-fedeltà tiegħu". Il-Kelma tal-Mulej R/. Irroddu ħajr lil Alla Il-Mulej isaltan għal dejjem, iwaqqaf għall-ħaqq it-tron tiegħu. Hu jagħmel ħaqq mid-dinja bil-ġustizzja, jiġġudika l-popli bis-sewwa. R/. Ikun il-Mulej kenn għal min hu mgħakkes, kenn għalih fi żmien id-dwejjaq. Fik jittama min jagħraf lil ismek, għax int, Mulej, ma titlaqx 'il min ifittxek. R/. Għannu lill-Mulej li joqgħod f'Sijon, xandru fost il-popli l-għemejjel tiegħu. Hu, li jitħallas mid-demm, jiftakar fihom, ma jinsiex għajjat l-imsejknin. R/. AKKLAMAZZJONI QABEL L-EVANĠELJU ara 2 Tim 1, 10 Is-Salvatur tagħna Kristu Ġesù qered il-mewt, u dawwal il-ħajja bla tmiem permezz tal-Evanġelju. EVANĠELJU Kieku għandkom il-fidi ma jkun hemm xejn għalikom li ma jistax isir. Qari mill-Evanġelju skont San Mattew F'dak iż-żmien, resaq fuq Ġesù wieħed raġel niżel għarkupptejh quddiemu u qallu: "Mulej, ikollok ħniena minn ibni, għax marid b'tal-qamar u qiegħed ibati ħafna; għax sikwit jaqa' jew fin-nar jew fl-ilma. Ġibtu lid-dixxipli tiegħek, iżda ma setgħux ifejquh". Wieġeb Ġesù u qal: "Ja nies bla fidi u ħżiena! Kemm se ndum magħkom? Kemm se ndum nissaportikom? Ġibuhuli hawn". Imbagħad Ġesù hedded bis-sħiħ lix-xitan, u dan ħareġ minnu, u minn dak il-ħin stess it-tifel fieq. Wara mbagħad id-dixxipli resqu lejn Ġesù għalihom weħidhom u qalulu: "L-għala aħna ma rnexxilniex inkeċċuh?". U hu qalilhom: "Minħabba l-fidi żgħira tagħkom! Għax tassew ngħidilkom, li kieku għandkom fidi mqar daqs żerriegħa tal-mustarda, kontu tgħidu lil din il-muntanja: "Warrab minn hawn u mur hemm", u hi kienet twarrab; u ma jkun hemm xejn għalikom li ma jistax isir". Il-Kelma tal-Mulej R/. Tifħir lilek Kristu
Qari tal-Quddies tas-Sibt tat-XVIII-il ġimgħa matul is-Sena. San Duminku, presbiteru (TO)